BEGRUNDELSE

1. BAGGRUND FOR FORSLAGET

For at sikre den nødvendige retssikkerhed og ensartethed i det indre marked bør Det Blandede EØS-udvalg indarbejde al relevant EU-lovgivning i EØS-aftalen så hurtigt som muligt efter vedtagelsen.

2. RESULTATER AF KONSEKVENSANALYSER OG HØRINGER AF INTERESSEREDE PARTER

Udkastet til Det Blandede EØS-udvalgs afgørelse (vedlagt som bilag til forslaget til Rådets afgørelse) har til formål at ændre bilag XIII (Transport) ved at indsætte ny EU-lovgivning på dette område. Det drejer sig om Europa-Parlamentets og Rådets forordning (EF) nr. 1008/2008 af 24. september 2008 om fælles regler for driften af lufttrafiktjenester i Fællesskabet (omarbejdet), der skal indarbejdes i aftalen. Formålet med denne afgørelse er at gennemføre de fælles regler om drift af lufttrafiktjenester, samtidig med at EFTA-staterne får mulighed for at udstede licenser, der er gyldige i hele EØS, på betingelse af, at den relevante tredjelandsaftale er godkendt af Det Blandede EØS-udvalg. Afgørelsen indeholder også en tidsmæssig begrænsning på 5 år for forpligtelser til offentlig tjeneste for regionale lufthavne i Island og de fire nordligste fylker i Norge svarende til i regionerne i den yderste periferi, jf. artikel 349 i TEUF, fordi disse områder i almindelighed indeholder ruteområder, der kan anses for at være lige så fjerne som regionerne i den yderste periferi af EU.

Rådets forordning (EF) nr. 1008/2008 ophæver Rådets forordning (EØF) nr. 2407/92, (EØF) nr. 2408/92 og (EØF) nr. 2409/92, der er indarbejdet i aftalen og derfor bør slettes fra aftalen.

3. FORSLAGETS JURIDISKE INDHOLD

I henhold til artikel 1, stk. 3, i Rådets forordning (EF) nr. 2894/94 om visse gennemførelsesbestemmelser til EØS-aftalen fastlægger Rådet på forslag af Kommissionen den holdning, som skal indtages på Unionens vegne til sådanne afgørelser.

Kommissionen forelægger udkastet til Det Blandede EØS-udvalgs afgørelse til vedtagelse i Rådet som Unionens holdning. Kommissionen håber at kunne forelægge forslaget i Det Blandede EØS-udvalg snarest muligt.

2011/0165 (NLE)

Forslag til

RÅDETS AFGØRELSE

om den holdning, som Den Europæiske Union skal indtage i Det Blandede EØS-udvalg, til ændring af bilag XIII (Transport)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 100, stk. 2, og artikel 218, stk. 9,

under henvisning til Rådets forordning (EF) nr. 2894/94 af 28. november 1994 om visse gennemførelsesbestemmelser til aftalen om Det Europæiske Økonomiske Samarbejdsområde[1], særlig artikel 1, stk. 3,

under henvisning til forslag fra Europa-Kommissionen, og

ud fra følgende betragtninger:

(1) Bilag XIII til aftalen om Det Europæiske Økonomiske Samarbejdsområde (i det følgende benævnt "aftalen") indeholder særlige bestemmelser og ordninger vedrørende transport.

(2) Europa-Parlamentets og Rådets forordning (EF) nr. 1008/2008 af 24. september 2008 om fælles regler for driften af lufttrafiktjenester i Fællesskabet (omarbejdet)[2] bør indarbejdes i aftalen. Rådets forordning (EØF) nr. 2407/92[3], (EØF) nr. 2408/92[4] og (EØF) nr. 2409/92[5], der allerede er indarbejdet i aftalen og er blevet ophævet ved forordning (EF) nr. 1008/2008, bør endvidere slettes.

(3) Bilag XIII til aftalen bør derfor ændres —

VEDTAGET DENNE AFGØRELSE:

Eneste artikel

Den holdning, som Den Europæiske Union skal indtage i Det Blandede EØS-udvalg vedrørende en påtænkt ændring af bilag XIII til aftalen, er fastlagt i bilaget til denne afgørelse.

Udfærdiget i …, den

På Rådets vegne

Formand

BILAG

Udkast

DET BLANDEDE EØS-UDVALGS AFGØRELSE Nr.

af

om ændring af bilag XIII (Transport) til EØS-aftalen

DET BLANDEDE EØS-UDVALG HAR —

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 98, og

ud fra følgende betragtninger:

(1) Bilag XIII til aftalen blev ændret ved Det Blandede EØS-udvalgs afgørelse nr. .../… af …[6].

(2) Europa-Parlamentets og Rådets forordning (EF) nr. 1008/2008 af 24. september 2008 om fælles regler for driften af lufttrafiktjenester i Fællesskabet (omarbejdet)[7] skal indarbejdes i aftalen.

(3) Forordning (EF) nr. 1008/2008 ophæver Rådets forordning (EØF) nr. 2407/92[8], (EØF) nr. 2408/92[9] og (EØF) nr. 2409/92[10], der er indarbejdet i aftalen og derfor bør slettes fra aftalen —

BESTEMT FØLGENDE:

Artikel 1

I bilag XIII til aftalen foretages følgende ændringer:

1. Punkt 64a (Rådets forordning (EØF) nr. 2408/92) affattes således:

"32008 R 1008: Europa-Parlamentets og Rådets forordning (EF) nr. 1008/2008 af 24. september 2008 om fælles regler for driften af lufttrafiktjenester i Fællesskabet (omarbejdning) (EUT L 293 af 31.10.2008, s. 3).

Bestemmelserne i forordningen gælder i forbindelse med denne aftale med følgende tilpasninger:

a) I artikel 4, litra f), indsættes følgende i stedet for "medmindre andet er fastsat i en aftale med et tredjeland, som Fællesskabet er part i":

". Der kan dog tildeles licenser med retsvirkninger i hele EØS, når der er gjort undtagelse fra dette krav i aftaler med tredjelande, som EU eller en eller flere EFTA-stater er parter i, hvis Det Blandede EØS-udvalg træffer afgørelse herom."

b) I artikel 16, stk. 9, andet afsnit, indsættes følgende:

", eller en regional lufthavn i Island eller de fire nordligste fylker i Norge."

2. Punkt 65 (Rådets forordning (EØF) nr. 2409/92) og punkt 66b (Rådets forordning (EØF) nr. 2407/92) udgår.

Artikel 2

Den islandske og den norske udgave af forordning (EF) nr. 1008/2008, der offentliggøres i Den Europæiske Unions Tidendes EØS-tillæg, er begge autentiske.

Artikel 3

Denne afgørelse træder i kraft den ..., forudsat at alle meddelelser er indgivet til Det Blandede EØS-udvalg, jf. aftalens artikel 103, stk. 1(.

Artikel 4

Denne afgørelse offentliggøres i Den Europæiske Unions Tidendes EØS-afsnit og EØS-tillæg.

Udfærdiget i Bruxelles, den

På Det Blandede EØS-udvalgs vegne

Formand Sekretærer for Det Blandede EØS-udvalg

[1] EFT L 305 af 30.11.1994, s. 6.

[2] EUT L 293 af 31.10.2008, s. 3.

[3] EFT L 240 af 24.8.1992, s. 1.

[4] EFT L 240 af 24.8.1992, s. 8.

[5] EFT L 240 af 24.8.1992, s. 15.

[6] EUT L …

[7] EUT L 293 af 31.10.2008, s. 3.

[8] EFT L 240 af 24.8.1992, s. 1.

[9] EFT L 240 af 24.8.1992, s. 8.

[10] EFT L 240 af 24.8.1992, s. 15.

( [Ingen forfatningsmæssige krav angivet.] [Forfatningsmæssige krav angivet.]